Document ID: 32009D0623

KOMISJONI OTSUS,
26. august 2009,
millega muudetakse otsust 2006/139/EÜ seoses selle kohaldamisajaga ja Kanada nende pädevate asutuste loeteluga, mis on heaks kiidetud pidama tõuraamatut või registrit teatavate loomade kohta
(teatavaks tehtud numbri K(2009) 6522 all)
(EMPs kohaldatav tekst)
(2009/623/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuni 1994. aasta direktiivi 94/28/EÜ, millega nähakse ette põhimõtted seoses zootehniliste ja genealoogiliste nõuetega, mida kohaldatakse loomade, nende sperma, munarakkude ja embrüote impordi suhtes kolmandatest riikidest, ning muudetakse direktiivi 77/504/EMÜ tõupuhaste aretusveiste kohta, (1) eriti selle artiklit 3,
ning arvestades järgmist:
(1)
Komisjoni 7. veebruari 2006. aasta otsusega 2006/139/EÜ (millega rakendatakse nõukogu direktiivi 94/28/EÜ seoses kolmandate riikide nende ametiasutuste loeteluga, mis on heaks kiidetud pidama tõuraamatut või teatavate loomade registrit) (2) on ette nähtud, et liikmesriikidel on lubatud importida teatavat liiki tõupuhtaid aretusloomi ja nende ristandeid ning nende spermat, munarakke ja embrüoid, kui nad on kantud selleks otstarbeks heakskiidetud asutuse peetavasse tõuraamatusse või registrisse. Heakskiidetud asutused on loetletud käesoleva otsuse lisas.
(2)
Kooskõlas nõukogu 15. juuli 2008. aasta direktiivi 2008/73/EÜ (millega lihtsustatakse nimekirjade koostamise ja andmete avaldamise korda veterinaar- ja zootehnika valdkonnas ning muudetakse direktiive 64/432/EMÜ, 77/504/EMÜ, 88/407/EMÜ, 88/661/EMÜ, 89/361/EMÜ, 89/556/EMÜ, 90/426/EMÜ, 90/427/EMÜ, 90/428/EMÜ, 90/429/EMÜ, 90/539/EMÜ, 91/68/EMÜ, 91/496/EMÜ, 92/35/EMÜ, 92/65/EMÜ, 92/66/EMÜ, 92/119/EMÜ, 94/28/EÜ, 2000/75/EÜ, otsust 2000/258/EÜ ja direktiive 2001/89/EÜ, 2002/60/EÜ ja 2005/94/EÜ) (3) artikliga 18 asendatakse menetlus, mille abil koostatakse selliste asutuste loetelu, mille on kolmanda riigi pädev asutus direktiivi 94/28/EÜ jaoks heaks kiitnud seoses asjaomaste liikide ja/või tõuga, internetipõhise teabega alates 1. jaanuarist 2010. Selguse ja õiguskindluse huvides on seetõttu vaja ette näha otsuse 2006/139/EÜ kehtivusaja lõppkuupäev.
(3)
Bulgaaria kanne otsuse 2006/139/EÜ lisas kaotas kehtivuse kõnealuse liikmesriigi ELiga ühinemisel ja tuleks seetõttu õigusliku selguse huvides välja jätta.
(4)
Peale selle on Kanada esitanud taotluse mitme oma riigi kande ajakohastamise kohta otsuse 2006/139/EÜ lisas.
(5)
Kanada on esitanud tagatised ühenduse õigusaktides, eelkõige direktiivis 94/28/EÜ sätestatud asjakohaste nõuete täitmise kohta.
(6)
Seepärast tuleks otsust 2006/139/EÜ vastavalt muuta.
(7)
Käesoleva otsusega ette nähtud meetmed on kooskõlas alalise zootehnikakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2006/139/EÜ muudetakse järgmiselt.
1)
Lisatakse järgmine artikkel:
„Artikkel 2a
Käesolevat otsust kohaldatakse kuni 31. detsembrini 2009.”
2)
Lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 26. august 2009

Labels: 10
3
6